<classify> KUKAMATWA kwa Mchekeshaji Idris Sultan wiki iliyopita, kwa kosa la kubandika sura yake kwenye picha ya Rais John Magufuli na kisha kuweka picha ya Rais kwenye picha yake yeye, kumeibua mjadala kati ya wanasheria nchini, huku serikali ikiweka msisitizo kuwa sheria ya matumizi ya mitandao iheshimiwe.Msanii huyo wakati wa maadhimisho ya miaka 60 ya Rais Magufuli, alikuwa mmoja wa watu waliomtakia heri katika siku yake hiyo ya kuzaliwa huku akifanya utani kwa kuandika ujumbe usemao Kwa siku moja tukabadilishana kazi ili aenjoy birthday yake kwa amani.Utani huo ulimfanya Mkuu wa Mkoa wa Dar es Salaam, Paul Makonda kumwagiza akajisalimishe katika kituo cha karibu cha polisi.Baada ya kujisalimisha polisi na kisha juzi kuachiwa kwa dhamana, kumekuwa na mijadala mbalimbali hasa kwenye mitandao ya kijamii.Wanasheria nao wametoa mtazamo wao kuhusu suala hilo, lakini pia vyombo vya habari vya nje hasa Shirika la Utangazaji la Uingereza BBC limeandika suala hilo kwa mtazamo wa kuilaumu serikali.Katika tovuti yake, BBC limeandika kuwa jeshi la polisi Tanzania wala serikali hakuna aliyezungumzia suala la kukamatwa kwa msanii huyo.Msimamo wa serikali Waziri wa Mambo ya Ndani ya Nchi, Kangi Lugola akizungumza na waandishi wa habari jana, alibainisha kuwa wizara yake itaendelea kukabiliana na kila matumizi mabaya ya mtandao.Alisema kwa kuwa makosa yote ya matumizi mabaya ya mitandao, yameainishwa katika sheria na ni vema sheria ziheshimiwe na kila mtu ajue namna ya kuitumia vema mitandao husika, bila ya kuwakwaza wengine.Lugola alisema polisi imejipanga kuwakamata na kuwachukulia hatua kali, watu wote ambao watakutwa wamefanya makosa ya jinai ya mtandao.Alisisitiza kuwa kikosi kinachoshughulikia makosa ya kimtandao, kipo imara kwa kazi hiyo muda wote.Alitoa onyo pia kwa mtumiaji wa mtandao wa kijamii wa Twitter anayejiita jina la Kigogo kuwa siku zake zinahesabika na kuwa atakamatwa muda wowote kuanzia sasa.Kigogo ni mtumiaji wa mtandao huo wa twitter, ambaye anadaiwa kuitukana serikali kwa kuandika habari mbalimbali zenye lengo la kupotosha utendaji wa serikali.Wasemavyo wanasheria Wanasheria mbalimbali wametoa mtazamo wao kuhusu msanii huyo kumuigiza Rais Magufuli, ambapo wapo wanaosema kuwa katika sheria ya mtandao, hakuna kosa lililofanyika, huku wengine wakitumia vifungu vingine vya sheria kulitazama suala hilo.Pamoja na kuonesha kosa kisheria, lakini wameangalia pia utashi wa kimazingira wa tukio lilipofanyika na kusema kuwa limefanyika wakati wa utani wa kusherehekea siku ya kuzaliwa ya Rais Magufuli.Wakili wake Benedict Ishabakaki alibainisha kuwa msanii huyo ametakiwa kurejea tena kituoni hapo Novemba 6 mwaka huu, kwa tuhuma za kujifanya ni Rais wa nchi, kitu ambacho inadaiwa ni kusambaza habari za uongo na ni kosa chini ya Kifungu 15 cha Sheria ya Makosa ya Mtandao ya mwaka 2015.Alisema Kifungu cha 15 1 kimeelezea kuwa ni kosa kwa mtu kutumia kompyuta, kujibadilisha uhalisia wake na kujifananisha na mtu mwengine. Sheria hiyo imetaja adhabu kuwa ni pamoja na faini isiyopungua Sh 5,000,000 au kufungwa kifungo kisichopungua miaka saba au vyote kwa pamoja.Wakili Alex Mgongolwa alisema kuwa msanii huyo alifanya utani kwa Rais Magufuli, kitu ambacho alibainisha kuwa linaweza pia kuwa ni kosa kisheria.Alisema Rais ni taasisi kubwa, ambayo inapaswa kuheshimiwa na kitendo alichofanya mchekeshaji kikiangaliwa kwa undani, kwa kuzingatia sheria zilizopo, kinaweza kuwa na taswira kuwa msanii amefanya kosa au lisiwe kosa.Wakili Paschal Mshanga alibainisha kuwa inaweza kuwa ni kosa, ingawa muhusika alikuwa akifanua kwa nia ya utani na kusherehekea siku ya kuzaliwa kwa Rais Magufuli, lakini mwisho wa siku kupitia taratibu za kisheria, itaweka wazi lengo ilikuwa kutenda kosa au utani tu.Hata hivyo, alisistiza hakuna shaka kuwa Ofisi ya Rais, inapaswa kuheshimiwa na kutofanyiwa mzaha. Mchekeshaji huyo baada ya Oktoba 30 kutakiwa kuripoti katika kituo cha polisi, alienda Kituo cha Kati na kuswekwa mahabusu kwa saa tano kisha aliwekewa dhamana.  <topic>: kitaifa 